SET เปิดเช้ารูดต่อ 9 จุด หลุด 1,600 เซ่นปัจจัยลบ 2 เด้ง “ดาวน์โจนส์” ร่วง-ราคาน้ำมันทรุด
SET เปิดเช้ารูดต่อ 9 จุด หลุด 1,600 เซ่นปัจจัยลบ 2 เด้ง "ดาวน์โจนส์" ร่วง-ราคาน้ำมันทรุด โดยดัชนีตลาดหุ้นไทย ณ เวลา 10.00 น. อยู่ที่ 1,592.37 จุด ลบ 9.11 จุด หรือ 0.57% มูลค่าการซื้อขาย 2 พันล้านบาท
18 ธ.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,592.37 จุด ลบ 9.11 จุด หรือ 0.57% สูงสุดที่ 1,595.32 จุด ต่ำสุดที่ 1,592.22 จุด มูลค่าการซื้อขาย 2 พันล้านบาท
ด้านนายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้ปรับตัวลงจากความกังวลเศรษฐกิจโลกชะลอตัว ทำให้มีแรงขายหุ้นออกมาอย่างต่อเนื่องก่อนการประชุมธนาคารกลางสหรัฐ (เฟด) และราคาน้ำมันก็ปรับตัวลงด้วยจนหลุด 50 เหรียญฯ/บาร์เรล เป็นครั้งแรกในรอบ 14 เดือน จากวิตกอุปทานของสหรัฐฯที่เพิ่มขึ้น
นอกจากนี้ ตลาดฯยังไม่มีปัจจัยใหม่เข้ามา ประกอบกับตลาดหุ้นในภูมิภาคเอเชียเช้านี้ส่วนใหญ่ติดลบ หลังจากที่ดัชนีดาวโจนส์ของสหรัฐฯเมื่อคืนที่ผ่านมาปรับตัวลงกว่า 500 จุด จากวิตกเศรษฐกิจชะลอ
อย่างไรก็ดี วันนี้ให้ติดตามตัวเลขเศรษฐกิจของสหรัฐฯ ในส่วนของภาคอสังหาริมทรัพย์ จับตาดูว่าจะชะลอตัวหรือไม่ และติดตามการประชุมเฟดในช่วงกลางสัปดาห์นี้ ซึ่งก็คาดว่าจะปรับขึ้นอัตราดอกเบี้ย แต่ให้รอดูการส่งสัญญาณการขึ้นอัตราดอกเบี้ยในอนาคต และติดตามการประชุมคณะกรรมการนโยบายการเงิน (กนง.)ของไทยด้วยว่าจะมีการปรับขึ้นอัตราดอกเบี้ยหรือไม่
พร้อมให้แนวรับ 1,595-1,600 ถัดไป 1,585 จุด ส่วนแนวต้าน 1,620 จุด